b'\n_START_ARTICLE_\nKaya sveti\xc5\xa1ta\n_START_SECTION_\nPovijest\n_START_PARAGRAPH_\nPrema usmenoj predaji devet plemena Mijikenda (Digo, Chonyi, Kambe, Duruma, Kauma, Ribe, Rabai, Jibana, i Giriama) su svoja sela osnovali u 16. stolje\xc4\x87u, kada su do\xc5\xa1li sa sjevera (vjerojatno iz Somalije) i zakopali svoje svete figure (fingo). Prije su \xc5\xbeivjeli uz samu obalu, a u \xc5\xa1ume u unutra\xc5\xa1njosti su se povukli kako bi izbjegli portugalsku okupaciju. _NEWLINE_Bogati su tradicijom jer su britanski i njema\xc4\x8dki kolonisti imali zna\xc4\x8dajniji utjecaj u unutra\xc5\xa1njosti Kenije, ostaviv\xc5\xa1i siroma\xc5\xa1nu obalu na miru. Danas svako pleme Mijikenda ima posebne obi\xc4\x8daje i jezik, iako su jezici sli\xc4\x8dni jedni drugom i svahiliju. Zbog blizine plemena Mijikenda granici, pleme Digo ve\xc4\x87inom \xc5\xbeivi u Tanzaniji.\n_START_SECTION_\nOdlike\n_START_PARAGRAPH_\nKaya \xc5\xa1ume se ve\xc4\x87inom nalaze na niskim bre\xc5\xbeuljcima, ne dalje od 50 km od morske obale Kenije. Uglavnom ih \xc4\x8dini tropska ki\xc5\xa1na \xc5\xa1uma veli\xc4\x8dine od 30 do 300 hektara, koja je jasno okru\xc5\xbeena poljoprivrednim zasadima mangoa, kokosa ili ka\xc5\xa1ua. _NEWLINE_U njima se nalaze ostaci starih sela od kojih su ostale tek poneke gra\xc4\x91evine uz ostatke kru\xc5\xbenih palisadnih drvenih zidina ili suhozida. kako su ku\xc4\x87e grupirane uz kru\xc5\xbene zidine, sredi\xc5\xa1ta su prostrana dvori\xc5\xa1ta u kojima se nalazio sveti gaj ili slamnata vije\xc4\x87nica (moro) gdje se, prema usmenoj predaji, po dolasku zakopala sveta skulptura (fingo). Mijikende su tako\xc4\x91er poznati i po pogrebnim drvenim skulpturama (kigango) koje su predmet crnog tr\xc5\xbei\xc5\xa1ta._NEWLINE_I nakon napu\xc5\xa1tanja ovih sela u njima su \xc5\xbeivjeli plemenski starje\xc5\xa1ine koji su ih pretvorili u sveti\xc5\xa1ta i mjesta ceremonijalnih sabora, a okolne \xc5\xa1ume su postale mjesta molitve i skupljanja vo\xc4\x87ki i biljaka. Groblja su narasla oko sela i neke od znamenitih grobnica plemenskih starje\xc5\xa1ina su sa\xc4\x8duvane, kao i brojni kameni spomenici (vigango)._NEWLINE_Zbog toga je sje\xc4\x8da ovih svetih \xc5\xa1uma strogo zabranjena, kao i uporaba za ispa\xc5\xa1u stoke i lov nekih vrsta \xc5\xbeivotinja. To jo\xc5\xa1 vijek nadziru plemenske starje\xc5\xa1ine koji vode pripadnike Mijikenda plemena kroz \xc5\xa1ume na molitvu njihovim pretcima i jedinstvenog boga Mulungua, te  imaju pravo izricati presude u slu\xc4\x8daju kr\xc5\xa1enja pravila.'